यमन के राष्ट्रपति पद न छोड़ने पर अड़े, प्रदर्शन जारी  
यमन के राष्ट्रपति सालेह ने इस्तीफा न देने की जिद पर अड़े रहते हुए ऐलान किया कि सिर्फ चुनाव में हार ही उन्हें सत्ता से बाहर का रास्ता दिखा सकती है।
यमन के राष्ट्रपति अली अब्दुल्ला सालेह ने इस्तीफा न देने की जिद पर अड़े रहते हुए ऐलान किया है कि सिर्फ चुनाव में हार ही उन्हें सत्ता से बाहर का रास्ता दिखा सकती है। दूसरी ओर विरोध प्रदर्शनों में सांसद भी शामिल हो गए हैं।  चिकित्साकर्मियों और प्रत्यक्षदर्शियों का कहना है कि अदन शहर में चल रहे विरोध प्रदर्शनों के दौरान बीते 16 फरवरी से अब तक 12 लोग मारे जा चुके हैं और बड़ी संख्या में लोग घायल हुए हैं। सना विश्वविद्यालय के बाहर हजारों की संख्या में प्रदर्शनकारी अभी भी डटे हुए हैं।  सालेह ने एक संवाददाता सम्मेलन में कहा, अगर प्रदर्शनकारी चाहते हैं कि मैं पर छोड़ दूं तो मेरा सिर्फ इतना ही कहना है कि चुनाव में हारने के बाद ही ऐसा संभव है। राष्ट्रपति ने कहा कि विपक्ष अपनी मांगें बढ़ाता जा रहा और उनकी कुछ मांग नाजायज हैं। सालेह वर्ष 1978 से सत्ता पर काबिज हैं।